En apressar-se, aqueth fenomèn cuelhec forma, e se diboishèc darrèr des arbes damb era vaguetat d’ua aparicion; emblanquic tota aquera massa; eth solei, que se lheuaue pòc a pòc, vessaue ua lum palla sus aqueth hormiguèr, sepulcrau e viu ath còp, es caps des ombres vengueren a ester ròstres cadaverics, e Jean Valjean vedec aquerò: Sèt carretes marchauen en cordiòla peth camin; es sies prumères auien ua estructura particulara; semblauen cars de botèrs; qu’èren ua sòrta d’escales de man botades sus dues arròdes, e formant ues barres ena sua extremitat anteriora; cada car, o milhor dit, cada escala, venguie tirassada per quate shivaus, un darrèr der aute.